text: Politiet er på sporet af Kaj Nielsen
  03 april 2017 kl. 09.31
  Søndag aften fik politiet et tip om, at den demente forsvundne mand fra Horsens er blevet set ved Stensballe – hundene er sat i gang med eftersøgningen.
  Eftersøgningen af 74-årige Kaj Nielsen fortsætter.  Efter TV SYD’s udsendelse 19.30 søndag aften fik politiet et tip fra et ægtepar i Stensballe. De havde set udsendelsen og signalementet af den forsvundne mand – de genkendte Kaj Nielsen.
  Det oplyser vagtchefen ved Sydøstjyllands Politi, Jørn Lindhardt.
  - De var slet ikke i tvivl om, at det var ham, de havde set, siger han til TV SYD.
  De havde set Kaj Nielsen gå på stien, hvor den gamle Odderbane gik. Og der er hundepatruljen her til morgen blevet sendt ud. 
  Søndag var hjemmeværnet massivt repræsenteret ved eftersøgningen, men det er ikke planen, at de skal inddrages i dagens efterforskning.
  - Hjemmeværnet er gode til boligområderne, når der skal ledes og stemmes dørklokker. Men herude i det åbne landskab og i skoven er det bedst at bruge hundene, siger Jørn Lindhardt.
  
  